**"Добры вечар, шчодры вечар!.."**

**Гасцёўня, прысвечаная святкаванню Каляд (V—VII класы)**

*Кіраўнік музея*

*ДУА “Красненскі вучэбна-педагагічны комплекс*

*дзіцячы сад – сярэдняя школа”*

*Мароз М.Ф.*

**Мэты:** шырэй пазнаёміць з даўнімі беларускімі традыцыямі, асаблівасцямі калядавання, папулярызаваць нацыянальную культуру; развіваць уменне трымаць сябе перад аўдыторыяй; выхоўваць павагу і любоў да народнай спадчыны, мовы беларусаў.

**Настаўнік.** "Ехала Каляда ў чырвоным вазочку, у чырвоным вазочку на сівым канёчку..."  
Каляды — беларускае народнае свята, традыцыя, якую мы павінны шанаваць, ведаць, каб маглі перадаць іншым. Сёння мы і прысвячаем свае свята Калядам. Адкуль пайшло гэта свята і што яно сабой уяўляе, раскажуць і пакажуць нам вучні.  
**Першы вядучы.** Каляды (ад лац. *саlепdае*'календы' — назва першага дня кожнага месяца ў рымлян) — народнае зімовае свята, якое адзначалася з 24 снежня па 6 студзеня. Характэрны тры абрадавыя вячэры (куцці).

**Другі   вядучы.**   
Паехала Каляда з канца ў канец!   
На Каляды калядуйце!   
Піць і есці не шкадуйце!   
Шчадруйце, шаноўныя!   
Жывіце год да ста так!   
Хай едзе ў вашы двары   
прыбытак і дастатак!  
**Першы  вядучы.**  
Добры вечар, шчодры вечар!  
Добрым людзям на здароўе!  
**Другі   вядучы.**  
У калядны шчодры вечар  
Ўсім вам шчасця і здароўя.  
**Першы  вядучы.**  
Вітаем вас, шаноўныя, на нашым свяце!   
Шчыра запрашаем з намі калядаваці!

*З'яўляецца калядны гурт і спявае:*  
Прыйшла Каляда калядуючы,   
А за ёю дзеўкі шчадруючы...   
А калядныя бліны ладныя,   
А пшанічныя вельмі пышныя.

**Першы  калядоўшчык.**  
Добры вечар, шчодры вечар!  
Добры вечар таму, хто ў гэтым даму!  
А.людзей тут цераз край,  
Хоць ты лыжкай мяшай.  
**Другі   калядоўшчык.**  
А ці рады вы нам?  
Калі вы нам рады,  
Мы вам да парады,  
I, як кажуць нашы людзі,  
Хай вам даспадобы будуць жарты, песні,  
Бо без песні жыць няёмка, Хоць ты трэсні.  
**Трэці  калядоўшчык.**   
А без скрыпкі і дуды   
Ходзяць ногі не туды,   
А яшчэ у прывітанне   
Пажадаць мы вам хацелі...  
**Чацвёрты калядоўшчык.**   
Каб ад нашага спаткання   
Крышку вы памаладзелі,   
Каб не ведалі вы злосці,   
Каб жылі у весялосці,   
Вушы каб у вас не вялі,   
Каб вы добра ўсе гулялі.   
**Разам.**  
Ўсім ад краю і да краю  
Шчасця і дабра жадаем.  
**Першы вядучы.** А дзе ж самі гаспадары нашай гасцёўні?  
**Другі  вядучы.** А вось і гаспадары.

*Гучыць песня ў выкананні калядоўшчыкаў.*  
На новае лета хай родзіцца жыта.   
Шчодры вечар, багаты вечар!   
Жыта, пшаніца, усякая пашніца.   
Жадаем табе, слаўны гаспадару,   
Шва варыці, сынкаў жаніці,   
Пасаг збіраці, дочак выдаваці.

**Першы калядоўшчык.** А мы веда­ем, што ў пана гаспадара дачушка ёсць, а прыгажунечка!.. Нібы каліна красная.  
**Другі калядоўшчык.** Выйдзі, Зосечка, павярніся, нам, калядоўшчыкам, пакланіся.

*Гучыць песня ў выкананні калядоўшчыкаў.*  
А ў лузе, лузе каліна красна.   
Святы вечар добрым людзям!\*   
Ой, ясней-красней Зосечка ў таты.   
На двор хадзіла — ўвесь двор скрасіла.  
У сені ўвайшла — сені заззялі.   
У хату ўвайшла — паны стаялі.   
Паны стаялі, шапкі здымалі.   
Шапкі здымалі, у яе пыталі:  
Ці ты князёўна, ці каралеўна?  
Я не князёўна, не каралеўна,  
Таткава дачка красна панначка.  
Мамчына дачка, як ягадачка.  
Мы ж цябе, красну, не зважаем  
I з калядою мы паздраўляем!  
\_\_\_\_\_\_\_\_\_\_\_  
\* Паўтараецца пасля кожнага радка.

**Трэці калядоўшчык.** Табе, Зосечка-прыгажунечка, песня спета, песня спета, ды насупраць лета, каб вялікая расла, ды замуж пайшла, бацьку-матку вяселлем страсла...

*Калядны гурт становіцца паўкругам.*  
**Чацвёрты  калядоўшчык.**  
А ты, каза, не ляніся!  
Туды-сюды павярніся,  
Ножкамі пастукачы,  
Рожкамі паляскачы.  
Паскачы для народа,  
Каб урадзіла жыта  
Ў новым годзе многа.  
А вы, людцы добрыя, не сядзіце,  
Казу-весялушку ў карагод вазьміце.  
Хто з казою патанцуе,  
Таму ў новым годзе пашанцуе.

*Каза г ўвесь гурт ідуць у натоўп, заводзяць карагод. Спяваецца песня.*  
Го-го-го, каза,   
Го-го-го, шэра.   
Дзе рожкі падзела?  
- На соль праела.  
- Лезь, каза, на печ,  
Пакажы чапец.   
- Лезь, каза, на кут,  
Пакажы хамут.   
Каза *валіцца і ляжыць як мёртвая.*

**Першы  калядоўшчык.**  
Што ж гэта стала,  
Мая каза упала, ссохла, прапала.  
**Другі  калядоўшчык.**   
Ты, каза-казіха,   
Устань, развесяліся.   
Ты расхадзіся.   
Гаспадар ідзе,   
Рэшата нясе,   
Рэшата аўса,   
Паверх каўбаса,   
Тры кускі сала,   
Каб каза устала.  
**Трэці калядоўшчык.** Не хоча каза ўставаць — трэба лякарства ёй даць: нацерці бок кійком, падняць батагом. Каза мая вучоная — кіем хрышчоная, прайшла ўсе навукі, ведае розныя штукі. А ну, закладай рогі ды падбірай ногі!  
*Каза падымаецца і ідзе да гурта.*

**Першы вядучы.** На Каляды варожаць. Варажба — гэта заўсёды таемнасць, надзея, спадзяванне. У кожнай вёсцы варажылі па-рознаму. Цягнулі з-пад ручніка саломінку. Калі доўгая, добрая будзе саломінка — на ўраджай. Калі кароткая — добрая будзе бульба. I мы за­раз паварожым.

**Гульня "Яшчар"**

*Дзеці становяцца ў круг, узяўшыся за рукі, водзяць карагод. Адзін хлопчык (Яшчар) садзіцца пасярод круга. Усе ходзяць вакол яго і спяваюць:*  
Сядзіць, сядзіць Яшчар.  
Гэй, нам, гэй!\*  
У залатым крэсле,  
У лясковым кусце.  
Яшчар гарох точыць,  
Жаніціся хочыць.  
\_\_\_\_\_\_\_\_\_\_  
*\**Паўтараецца пасля кожнага радка.  
**Д з я ў ч а т ы:**  
Яшчар-панок, аддай вянок.   
Я ручкі, ножкі мазаліла,   
Свайго вяночка не знасіла.  
*Яшчар аддае вянок дзяўчыне, якая спадабалася. Можна выбраць іншага хлопчыка Яшчарам, і гульня працягваецца.*

**К а з а.** Хто хоча пакаштаваць аладкі? Калі ласка! А патрэбна для гэтага ўсяго толькі адгадаць загадку! *(Загадвае загадкі.)*

1. Сіта — не  сіта,  рукамі не  віта, пража — не пража. Хто знае, той скажа. *(Павуцінне.)*
2. Без рук, без ног, а на дрэва ўзлез. *(Хмель.)*
3. Круглы, тоўсты, абкручаны мільёнамі абручыкаў. *(Клубок нітак.)*
4. Сам драўляны, а галава жалезная. *(Малаток.)*
5. Які гасцінец нельга прапанаваць у падарунак? *(Дарогу.)*

*Хто адгадаў загадкі, той атрымаў аладкі.  
Калядны гурт завяршае свята.*

**Першы  калядоўшчык.**  
3 песняй шчыраю калядуем мы  
У святую ноч пад шатром зімы.  
**Другі  калядоўшчык.**  
Мы прыйшлі да вас пажадаць дабра  
Ад усёй душы, як сваім сябрам.  
**Трэці   калядоўшчык.**   
Няхай збудзецца, што жадаецца,   
Што задумана — прыдбаецца.  
**Чацвёрты  калядоўшчык.**   
Каб прынёс год новы вам   
Дабрабыт і плен,   
Многа радасці, светлых дзён.  
**Каза.**  
Дзякуем вам за добры прыём,  
Цераз лета і восень зноў к вам прыдзём.  
**Разам.** Усяго вам добрага. Да сустрэчы!